‘รู้ใจฯ’ผนึกเคพีไอ ปัมเบี้ยออนไลน์
รู้ใจดอทคอม จับมือ เคพีไอ ปั๊มเบี้ยผ่านออนไลน์ตั้งเป้า 3,000 ล้าน ในปี 2563
11 ส.ค. 2559

รู้ใจดอทคอม จับมือ เคพีไอ ปั๊มเบี้ยผ่านออนไลน์ตั้งเป้า 3,000 ล้าน ในปี 2563
นายนิโคลัส ฟาร์เกต์ ประธานบริหารและผู้ก่อตั้ง บริษัท รู้ใจ ผู้ให้บริการขายประกันผ่านเว็บไซต์รู้ใจดอทคอม เปิดเผยว่า ปัจจุบันคนไทยนิยมใช้ช่องทางออนไลน์หาข้อมูลและเปรียบเทียบประกันภัยรถยนต์มากขึ้นกว่า 6 แสนครั้ง/เดือน บริษัทในฐานะผู้นำเทคโนโลยีด้านประกันภัยรถยนต์ออนไลน์จึงจับมือกับ บริษัท กรุงไทยพานิชประกันภัย (เคพีไอ) เพียงรายเดียวในการให้บริการที่ดีที่สุดอย่างครบวงจร ตั้งแต่การเลือกแบบประกันที่เหมาะกับลูกค้าและบริการช่วยเหลือลูกค้าและแจ้งอุบัติเหตุ เพียงแค่คลิกผ่านแอพพลิเคชั่นรู้ใจลูกค้าและเจ้าหน้าที่ของบริษัทประกันจะสามารถเห็นตำแหน่งกันและกันได้แบบเรียลไทม์ 
ทั้งนี้ บริษัทตั้งเป้าว่าใน 4 ปีข้างหน้า หรือปี 2563 จะชิงส่วนแบ่งตลาดประกันภัยรถยนต์เพิ่มเป็น 3% หรือมีผู้ใช้บริการ 2.5 แสนคน จากปัจจุบันที่เริ่มให้บริการเมื่อต้นปีมีลูกค้า 1,500 ราย หรือสัดส่วนไม่ถึง 1% ในตลาดประกันออนไลน์
สำหรับเบี้ยประกันภัยตั้งเป้า 4 ปีข้างหน้า จะเพิ่มเป็น 3,146 ล้านบาท จากปัจจุบันมีเบี้ยประกันภัยรถยนต์ 13 ล้านบาท และคาดว่าสิ้นปีจะอยู่ที่ 78 ล้านบาท ซึ่งอีก 4 ปีข้างหน้าเพิ่มเป็น 3,146 ล้านบาท ด้วยแผนประกันภัยที่มีความหลากหลายและตรงกับไลฟ์สไตล์ของผู้ขับขี่มากถึง 5 แบบ และหากเลือกคลิกซื้อประกันแล้วจะได้รับความคุ้มครองทันทีภายใน 10 นาที หลังจากกรอกแบบฟอร์มออนไลน์ผ่านเว็บไซต์ โดยจะมีเจ้าหน้าที่ให้บริการ 24 ชั่วโมงทั่วประเทศ
นายสมบูรณ์ วงศ์รัศมี กรรมการผู้จัดการ บริษัท กรุงไทยพานิชประกันภัย กล่าวว่า การร่วมมือขายบริการผ่านออนไลน์ครั้งนี้ หากเพิ่มเบี้ยรถยนต์ให้เป็น 3,000 ล้านบาท ได้ตามเป้าหมาย บริษัทจะมีส่วนแบ่งการตลาดด้านประกันภัยรถยนต์ขึ้นเป็น 10 อันดับแรกในประเทศได้
นายสมบูรณ์ กล่าวว่า ปีนี้ตั้งเป้าเบี้ยเติบโต 3-5% จากยอดเบี้ยรวม 3,000 ล้านบาท เมื่อสิ้นปีที่ผ่านมา โดยครึ่งปีแรกปีนี้บริษัทมีเบี้ยประกันภัยรถยนต์ 1,300 ล้านบาท และครึ่งปีหลังคาดว่าจะเติบโตดีขึ้นตามบริการออนไลน์และการประชาสัมพันธ์ผ่านช่องทางต่างๆ ในต่างจังหวัดมากขึ้น และอิงไปกับความน่าเชื่อถือของธนาคารกรุงไทย ซึ่งเป็นบริษัทแม่ รวมทั้งแนวโน้มตลาดรถยนต์ที่น่าจะดีขึ้น โดยจะเน้นประกันภัยรถยนต์ชั้น 2 และชั้น 3 เป็นหลัก